Diari Oficial de la Generalitat Valenciana


Sumari del DOGV 2737, del 29-04-1996 (1996/838056)

ORDRE de 9 d'abril de 1996, de la Conselleria de Cultura, Educació i Ciència per la qual es convoca la concessió de subvencions per a la realització de temporades musicals estables.
-------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/04/09/(8)/dof/vci/html**

### Dades del document

Número de DOGV
:   2737

Data del DOGV
:   29-04-1996

Secció del DOGV
:   DISPOSICIONS GENERALS

Número del document
:   1996/838056


Data del document
:   09-04-1996

Organisme emissor
:   Conselleria de Cultura, Educació i Ciència

Tipus de document
:   Ordre

Correcció d'errades

ORDRE de 9 d'abril de 1996, de la Conselleria de Cultura, Educació i Ciència per la qual es convoca la concessió de subvencions per a la realització de temporades musicals estables.   
La música és una part substancial de patrimoni cultural dels valencians. Per això la Generalitat Valenciana pretén millorar qualitativament i quantitativament les estructures musicals de la Comunitat Valenciana, des de la seua actuació institucional.  
Un dels objectius de la política musical de la Generalitat Valenciana és incrementar l'oferta d'activitats i possibilitar-ne la descentralització.  
A la Comunitat Valenciana hi ha un nombre cada vegada més gran de municipis interessats a oferir als ciutadans una oferta musical regular i estable, per a la qual cosa realitzen una important aportació econòmica i organitzativa. Això, unit a l'augment progressiu de la infraestructura musical a la nostra Comunitat, fa que es puga parlar de l'existència d'una xarxa de temporades musicals les activitats de les quals tenen lloc de manera espaiada al llarg de tot l'any.  
La Generalitat Valenciana pretén ajudar a consolidar aquesta xarxa i a potenciar-la col·laborant econòmicament amb els ajuntaments, perquè entén que constitueix un excel·lent complement de les activitats musicals d'altra índole que puguen tenir lloc en els municipis, a més de permetre avantatges per a la vida musical de la nostra comunitat, com ara el major intercanvi d'informació, una certa regularització dels costos d'exhibició, l'impuls de formacions musicals emergents, la consolidació de formacions estables, la captació de públic, la distinció entre l'intèrpret professional i l'amateur i, en definitiva, una major difusió de la música en general.  
Aquests criteris fan convenient la participació de la Generalitat Valenciana en el finançament d'aquest tipus d'activitats i projectes musicals com a mitjà d'aconseguir els objectius descrits.  
Per tot això i fent ús de les facultats que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià,  
ORDENE  
Primer  
Convocar la concessió de subvencions per a l'organització de temporades musicals estables i aprovar les bases per què es regirà i també el model d'instància, que s'inclouen com a annexos I i II en aquesta ordre.  
Segon  
L'import global màxim d'aquestes ajudes és de vint-i-dos milions de pessetes i es pagaran a càrrec de la línia de subvenció 405, del programa 455.10, dels Pressupostos de la Generalitat Valenciana per a l'exercici 1996.  
DISPOSICIONS FINALS  
Primera  
Es faculta el director general de Promoció Cultural perquè, en l'àmbit de les seues competències, dicte les instruccions que estime necessàries per a dur a efecte el que disposa aquesta ordre.  
Segona  
Aquesta ordre entrarà en vigor el mateix dia de la publicació en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, es podrà presentar un recurs contenciós administratiu, en el termini de dos mesos des del dia de la publicació, davant la Sala Contenciosa Administrativa del Tribunal Superior de Justícia de la Comunitat Valenciana.  
Per a fer aquesta interposició cal la comunicació prèvia a aquest òrgan.  
Tot això de conformitat amb l'article 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre.  
València, 9 d'abril de 1996  
El conseller de Cultura, Educació i Ciència,  
FERNANDO VILLALONGA CAMPOS  
ANNEX I  
Bases de la convocatòria pública per a la concessió d'ajudes  
 per a la realització de programacions musicals estables  
Primera. Beneficiaris  
Dins dels límits pressupostaris i d'acord amb les condicions i criteris que estableixen aquestes bases, podran obtenir aquestes ajudes els ajuntaments de la Comunitat Valenciana que organitzen en els seus municipis les activitats objecte d'aquesta convocatòria.  
Segona. Objecte d'aquestes ajudes  
1. Aquesta convocatòria té per objecte la concessió d'ajudes econòmiques per a la realització i consolidació de programacions musicals estables per part dels ajuntaments de la Comunitat Valenciana.  
2. Per programació musical estable s'entén l'organització d'un conjunt de concerts que respon a un projecte global d'oferta musical variada, d'alt nivell artístic i executada preferentment per formacions i solistes professionals. Aquesta programació haurà de constar almenys de dos concerts al mes durant tots els mesos de l'any, llevat dels mesos d'estiu.  
3. Aquestes ajudes estan destinades a impulsar i millorar la programació estable dels ajuntaments. A fi que puguen presentar un projecte més detallat, es considera adequat concedir aquestes ajudes semestralment. Per això, hauran de ser sol·licitades semestralment.  
Tercera. Supòsits exclosos  
S'exclouen d'aquesta convocatòria els supòsits següents:  
a) Manifestacions musicals, com ara festivals, cicles, mostres, setmanes, etc. que tinguen un caràcter intensiu i una duració breu, ja que per a atendre aquest aspecte de l'activitat musical de la Comunitat, la Generalitat Valenciana disposa de convocatòries específiques.  
b) Concerts singulars o esdeveniments puntuals.  
c) Cursos, conferències, publicacions i altres activitats que no comporten clarament l'execució i gaudi de la música en directe.  
Quarta. Criteris de prioritat  
1. Per a la concessió d'aquestes ajudes es tindran en compte els criteris següents:  
a) Nivell artístic de la programació.  
b) La presència de la «música culta» és prioritària.  
c) Inversions previstes per l'ajuntament en programació musical.  
d) Presència de formacions i solistes valencians.  
e) Presència de formacions professionals.  
f) Capacitat organitzativa.  
2. En últim terme es podrà valorar la situació sociocultural i econòmica del territori on ha de tenir lloc l'activitat, sempre que aquesta puga tenir un impacte generador de noves iniciatives culturals, afavorir el desenvolupament local o potenciar l'atracció turística.  
Cinquena. Sol·licituds  
1. Les subvencions previstes en aquesta ordre es concediran a través de dues resolucions corresponents als dos semestres de l'any 1996. Per a cada semestre caldrà presentar una sol·licitud específica amb els documents que tot seguit s'indiquen:  
I. Programació primer semestre  
a) La sol·licitud d'aquestes ajudes per al primer semestre s'haurà de realitzar davant la Conselleria de Cultura, Educació i Ciència, en el termini de quinze dies comptat des de l'endemà de la publicació d'aquesta convocatòria en el Diari Oficial de la Generalitat Valenciana.  
b) A més de la sol·licitud, els interessats en aquesta convocatòria hauran de presentar la documentació següent:  
- Certificat de l'acord adoptat per l'òrgan de govern que corresponga, en què s'aprove sol·licitar aquesta subvenció i es faculte el president per a subscriure la petició.  
- Número de CIF de la institució o entitat i número de compte bancari on vulga rebre la subvenció, si és aprovada.  
- Projecte detallat de l'activitat per a la qual se sol·licita la subvenció per al primer semestre, que n'especifique els participants i aporte qualsevol dada que permeta avaluar-ne el contingut i el nivell artístic, d'acord amb els criteris de prioritat establerts.  
- Pressupost detallat de l'activitat i forma en què es pretén finançar.  
II. Programació segon semestre  
a) La sol·licitud d'aquestes ajudes per al segon semestre s'haurà de fer davant la Conselleria de cultura, Educació i Ciència en el termini comprés entre el 15 i el 30 de juny.  
b) A més de la sol·licitud, els interessats hauran de presentar la documentació següent:  
- Certificat de l'acord adoptat per l'òrgan de govern que corresponga, en què s'aprove sol·licitar aquesta subvenció i es faculte el president per a subscriure la petició.  
- Número de CIF de la institució o entitat i número de compte bancari on vulga rebre la subvenció, si és aprovada.  
- Projecte detallat de l'activitat per a la qual se sol·licita la subvenció per al segon semestre, que n'especifique els participants i aporte qualsevol dada que permeta avaluar-ne el contingut i el nivell artístic, d'acord amb els criteris de prioritat establerts.  
- Pressupost detallat de l'activitat i forma en què es pretén finançar.  
2. Les sol·licituds s'hauran de formalitzar segons la instància model que figura al final d'aquestes bases.  
3. Les instàncies es podran presentar a la Conselleria de Cultura, Educació i Ciència, av. Campanar 32, de València, a les direccions territorials d'aquesta Conselleria i als centres d'informació de l'Oficina d'Informació, Iniciatives i Reclamacions de la Generalitat Valenciana, o per qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
4. Si la sol·licitud no inclou totes les dades exigides o falta documentació, s'instarà l'interessat perquè, en el termini de 10 dies, corregisca aquests defectes, amb l'advertiment que si no ho fa no es donarà curs a la sol·licitud incompleta i s'arxivarà l'expedient sense més tràmits.  
5. Les institucions o entitats que vulguen sol·licitar més d'una ajuda, ho hauran de fer en sol·licituds separades.  
Sisena. Resolució de la convocatòria  
1. L'import global previst en aquesta convocatòria es distribuirà proporcionalment en els dos semestres previstos, i s'aplicaran al segon semestre les economies que es produïsquen en el primer.  
2. A la vista de les sol·licituds presentades, la comissió tècnica prevista a continuació en realitzarà la valoració i selecció, tenint en compte els criteris de prioritats expressats.  
3. Es crea una comissió tècnica, als efectes previstos en aquesta convocatòria, que estarà presidida pel director general de Promoció Cultura i integrada pel cap del Servei de Música, que en serà el vicepresident, i per tres vocals, designats pel director general. Actuarà com a secretari, sense dret a vot, un funcionari de la Direcció General de Promoció Cultural. La comissió tècnica valorarà les sol·licituds presentades per a cada semestre.  
4. Basant-se en els dictàmens de la comissió tècnica, el director general de Promoció Cultural elevarà les propostes definitives al conseller de Cultura, Educació i Ciència, a qui correspon la resolució de les convocatòries.  
La resolució del conseller corresponent al primer semestre tindrà lloc abans del 15 de juny de 1996. La resolució del conseller corresponent al segon semestre de 1996 tindrà lloc abans del 30 de setembre de 1996.  
En cas que la convocatòria no siga resolta en el termini damunt previst, s'entendran desestimades totes les sol·licituds.  
Per a determinar la quantitat a concedir en cada cas, es tindrà en compte no solament el pressupost presentat, sinó també l'interès de l'activitat i la previsió de despesa realment executable pel peticionari.  
5. L'import de les subvencions regulades en aquesta convocatòria en cap cas no podrà ser d'una quantia que, tot sol o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que ha de realitzar el beneficiari.  
Setena. Obligacions dels beneficiaris  
1. El ajuntaments que obtinguen aquestes ajudes estan obligats a:  
a) Comunicar per escrit a la Conselleria de Cultura, Educació i Ciència l'acceptació de la subvenció en el termini dels 15 dies següents a la recepció de la notificació de concessió.  
b) Realitzar l'activitat d'acord amb el programa presentat.  
c) Comunicar per escrit a la Conselleria de Cultura, Educació i Ciència la programació definitiva, almenys, un mes abans que s'inicie.  
d) Comunicar a la Conselleria qualsevol canvi que es produïsca en la programació definitiva abans de realitzar-se.  
e) Fer constar en tota publicació, fullet, programa, publicitat, etc., en qualsevol mitjà o suport que es realitze, el patrocini de l'activitat per la Generalitat Valenciana. Per a això s'inserirà en lloc preferent i destacat el logotip de la Generalitat Valenciana, Conselleria de Cultura, Educació i Ciència, Xarxa Musical Valenciana, d'acord amb les normes d'identitat corporativa d'aquesta institució.  
f) Justificar l'ús de la subvenció en la forma que s'indica en la base següent.  
g) Comunicar a la Conselleria de Cultura, Educació i Ciència les subvencions concedides per a aquest mateix fi i l'import.  
2. Són també obligacions dels beneficiaris d'aquestes ajudes, les que amb caràcter general s'estableixen en el Text Refós de la Llei d'Hisenda Pública de la Generalitat Valenciana.  
Vuitena. Justificació i pagament de les ajudes  
1. El pagament de les ajudes s'efectuarà d'una sola vegada, sempre que l'activitat s'haja realitzat d'acord amb el programa presentat i es justifique correctament l'ús de la subvenció.  
2. La justificació de la subvenció requerirà la presentació pel beneficiari dels documents següents:  
a) Memòria succinta de les actuacions realitzades, que comprenga a més una avaluació d'aquestes (xifres d'assistents, ingressos per taquilla, si n'hi ha, etc.).  
b) Dos fullets, catàlegs, programes, cartells, etc. de cada un dels concerts integrants de la programació subvencionada.  
c) Relació d'ingressos i despeses globals produïts en l'activitat objecte de l'ajuda.  
d) Justificants de les despeses per a les quals es va concedir l'ajuda, segons estableix la legislació vigent, per un import igual a la subvenció concedida.  
Aquests documents s'hauran de presentar davant la Direcció General de Promoció Cultural de la Conselleria de Cultura, Educació i Ciència abans del 30 de juliol, en el cas del primer semestre, i el 30 de novembre de 1996 per al segon trimestre. A partir d'aquests dies, el crèdit pressupostari serà anul·lat i es perdrà el dret a percebre l'ajuda concedida.  
Novena. Altres disposicions  
1. La Conselleria de Cultura, Educació i Ciència es reserva la possibilitat de reduir l'import de la subvenció o de revocar la concessió si el programa definitiu no s'ajusta bàsicament, i d'acord amb criteris de nivell artístic i quantitat d'actuacions, al que es va presentar per a sol·licitar la subvenció.  
També podrà la Conselleria procedir d'aquesta manera si entre el programa definitiu i el realment executat s'observen reduccions en el nivell artístic dels participants o en la quantitat d'actuacions.  
2. La Conselleria es reserva igualment la possibilitat de revocar la subvenció, sense més tràmits, en cas d'incompliment d'alguna de les obligacions que imposa al beneficiari la base setena, en els termini i condicions indicats.  
3. Tota alteració de les condicions que s'han tingut en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a modificar la resolució de concessió.  
4. Les economies que es puguen produir per l'aplicació del que indica aquesta base, es podran disposar, mitjançant una nova resolució del conseller, per a incrementar la quantitat concedida a algun dels beneficiaris o incloure'n d'altres inicialment exclosos.  
ANNEX II  
Sol·licitud d'ajuda econòmica per a la realització de programacions musicals estables (Ordre de ..., d ... de 1996, de la Conselleria de Cultura, Educació i Ciència, DOGV núm. ...)  
I. Dades del sol·licitant  
Nom de l'ajuntament:  
Domicili:  
CIF:  
Número i codi de l'entitat bancària:  
Codi de la sucursal:  
Número del compte corrent:  
Representant:  
DNI núm:  
(Alcalde)  
Càrrec:  
Domicili:  
Telèfon:  
II. Documents que s'adjunten (vegeu la base cinquena)  
( ) Certificat de l'acord adoptat per l'òrgan de govern que corresponga, en què s'aprove sol·licitar la subvenció i es faculte el president per a subscriure la petició.  
( ) Projecte detallat de l'activitat per a la qual se sol·licita la subvenció.  
( ) Pressupost detallat de l'activitat.  
SOL·LICITE que, d'acord amb les bases de la convocatòria, es concedisca una ajuda econòmica per a l'organització de l'activitat descrita.  
València, ... de ... de 1996  
Signat:  
DIRECCIó GENERAL DE PROMOCIó CULTURAL  
Conselleria de Cultura, Educació i Ciència  
Av. de Campanar, 32  
46453 València


Còpia Permalink ELI